Εργαστήριο Ψηφιακών Σπουδών στις Ανθρωπιστικές Επιστήμες

**Ανακοίνωση**

Η παρακολούθηση του εργαστηρίου είναι **υποχρεωτική** για τους φοιτητές και τις φοιτήτριες του Γ’ εξαμήνου. Φέτος, *κατ’ εξαίρεση*, θα μπορέσουν να το παρακολουθήσουν και όσες ή όσοι το χρωστάνε από παλαιότερα έτη. **Υποχρεωτική είναι και η εγγραφή** στο εργαστήριο: Όσες και όσοι σκοπεύουν να το παρακολουθήσουν θα πρέπει να προσέλθουν στον χώρο του εργαστηρίου την **Παρασκευή 6 Οκτωβρίου**, από τις 9:00 μέχρι τις 11:45 και να δηλώσουν ΟΝΟΜΑ, ΑΡΙΘΜΟ ΜΗΤΡΩΟΥ ΚΑΙ ΕΞΑΜΗΝΟ ΦΟΙΤΗΣΗΣ. Με βάση τις δηλώσεις θα φτιαχτούν τα τμήματα, γι’ αυτό και δεν θα είναι δυνατή η ένταξη νέων ατόμων μετά την πρώτη συνάντηση. Την ίδια μέρα, στις 12:00 θα γίνει η πρώτη ενημερωτική συνάντηση.

🙝

Η δομή του εργαστηρίου είναι η ακόλουθη: Θα γίνουν 13 συναντήσεις. Η πρώτη συνάντηση θα είναι ενημερωτική και θα δοθούν όλες οι διευκρινίσεις για το χαρακτήρα και το περιεχόμενο του εργαστηρίου. Θα ακολουθήσουν έξι διαλέξεις καθεμιά από έναν ή μία ειδικό σε μια περιοχή των digital humanities (ελεύθερο λογισμικό και άδειες creative commons, gaming και αλγόριθμοι, υπολογιστική γλωσσολογία, ψηφιακή ανθρωπολογία κ.λπ.). Οι διαλέξεις θα δίνονται στην αίθουσα Α στις 12:00 και θα διαρκούν δύο ώρες (μαζί με τη συζήτηση και τις ερωτήσεις). Στο τέλος κάθε διάλεξης θα δίνεται μια άσκηση, την οποία οι φοιτητές και οι φοιτήτριες θα πρέπει να μελετήσουν στο εργαστήριο της επόμενης εβδομάδας. Επομένως, οι διαλέξεις θα δίνονται *κάθε δεύτερη Παρασκευή*. Ανάμεσα στις διαλέξεις θα παρεμβάλλονται οι εβδομάδες των εργαστηριακών ασκήσεων. Οι φοιτητές θα χωριστούν σε ομάδες των 24 ατόμων (*οι ομάδες αυτές θα είναι σταθερές σε όλη τη διάρκεια του εξαμήνου*) και θα χρησιμοποιούν τους υπολογιστές του εργαστηρίου προκειμένου να εκτελέσουν την άσκηση ή να πραγματοποιήσουν την έρευνα που τους ανατέθηκε στη διάλεξη της προηγούμενης εβδομάδας. Οι εργαστηριακές ασκήσεις θα ξεκινούν στις 9:00 το πρωί της Παρασκευής και θα έχουν διάρκεια μιάμιση ώρα. Άρα, τα τμήματα θα είναι: 9:00-10:30, 10:30-12:00, 12:00-13:30, 13:30-15:00.

🙝

Μετά από κάθε εργαστηριακή άσκηση, οι φοιτητές και οι φοιτήτριες θα πρέπει να παραδίδουν μια **γραπτή έκθεση** όπου θα περιγράφουν τα αποτελέσματα της έρευνάς τους. Άρα, στη διάρκεια του εξαμήνου, θα πρέπει να υποβληθούν συνολικά 6 εκθέσεις. Η έκταση του κειμένου δεν θα πρέπει σε καμία περίπτωση να υπερβαίνει τις 500 λέξεις (**400 λέξεις** είναι το προτεινόμενο μέγεθος). Το κείμενο θα αποστέλλεται στην ηλεκτρονική διεύθυνση του υπεύθυνου του εργαστηρίου **πριν την επόμενη συνάντησ**η και ο υπεύθυνος του εργαστηρίου θα επιβεβαιώνει τη λήψη. Εκπρόθεσμες υποβολές δεν θα παραλαμβάνονται. Σε περίπτωση μη υποβολής της έκθεσης, ο φοιτητής ή η φοιτήτρια θα χρεώνεται απουσία. Η αξιολόγηση των φοιτητών θα γίνει βάσει της επίδοσής τους στο εργαστήριο και των γραπτών εργασιών που θα υποβάλουν. Οι φοιτητές ή οι φοιτήτριες που δεν θα ολοκληρώσουν επιτυχώς τον κύκλο των εργαστηρίων θα πρέπει να τον επαναλάβουν την επόμενη χρονιά. Δεν υπάρχουν εξετάσεις ή απαλλακτικές εργασίες.


🙝

Ο μέγιστος επιτρεπόμενος **αριθμός** **απουσιών** είναι **2**: Μία απουσία από διάλεξη και μία από εργαστηριακή άσκηση (*αλλά όχι δύο απουσίες από διαλέξεις ή δύο απουσίες από εργαστηριακές ασκήσεις*).

🙝

Στη συνάντηση που θα πραγματοποιηθεί την Παρασκευή 6 Οκτωβρίου στις 12:00 θα δοθούν όλες οι απαραίτητες διευκρινίσεις και πληροφορίες. Επίσης, θα ανακοινωθεί το οριστικό πρόγραμμα των διαλέξεων και τα ονόματα των εισηγητών.

**Μανώλης Πατηνιώτης**

****